‘ພັກການເມືອງທີສາມ’ ເປັນໄພຂົ່ມຂູ່ ຕໍ່ສະພາບການທີ່ເປັນຈິງ ຂອງການເມືອງສະຫະລັດ ທີ່ບໍ່ລົງລອຍກັນ ມາຍາວນານ
ແຕ່ຢູ່ໃນສະຫະລັດ ປະຫວັດສາດຂອງພັກການເມືອງທີ “ສາມ” ທີ່ເປັນທາງເລືອກນອກເໜືອຈາກພັກຣີພັບບລີກັນ ແລະພັກເດໂມແຄຣັດ ທີ່ຄອບງຳການເມືອງຂອງປະເທດຢູ່ນີ້ ບໍ່ຄ່ອຍໄດ້ຮັບຄວາມປະທັບໃຈຫຼາຍພໍປານໃດ.
ຄວາມຄຽດແຄ້ນຂື່ນຂົມ ພາຍໃນພັກຣີພັບບລີກັນ ເພີ້ມຂຶ້ນເຖິງຂັ້ນສູງສຸດເມື່ອອາທິດແລ້ວນີ້ ລະຫວ່າງບັນດາສະມາຊິກພັກທັງຫຼາຍຜູ້ທີ່ຍັງຄົງຈົງຮັກພັກດີຕໍ່ອະດີດປະທານາທິບໍດີ ດໍໂນລ ທຣຳ ແລະຈຳພວກຜູ້ທີ່ຕ້ອງການໃຫ້ພັກ ບໍ່ຍອມຮັບເອົາທ່ານ ແລະການກ່າວອ້າງທີ່ຜິດຢ່າງຕໍ່ເນື່ອງຂອງທ່ານ ກ່ຽວກັບເລື້ອງສໍ້ໂກງການເລືອກຕັ້ງ ອັນທີນຶ່ງ ແມ່ນເລື້ອງນອງນັນຂອງການຂັບໄລ່ສະມາຊິກສະພາຕ່ຳ ທ່ານນາງລີສ ເຊນນີ ອອກຈາກຕຳແໜ່ງຄະນະການນຳໃນສະພາຕ່ຳ ຫຼັງຈາກທີ່ທ່ານນາງໄດ້ລົງຄະແນນສຽງໃຫ້ຟ້ອງຮ້ອງຕໍ່ທ່ານທຣຳ ແລະໄດ້ກ່າວປະນາມການກ່າວອ້າງຂອງທ່ານ ທີ່ວ່າ ການເລືອກຕັ້ງໃນປີ 2020 ໄດ້ຖືກ “ລັກຂະໂມຍ” ໂດຍພັກເດໂມແຄຣັດ ຕໍ່ຈາກນັ້ນ ກໍມີການປະກາດທີ່ວ່າ ບັນດານັກການເມືອງຫົວອະນຸລັກນິຍົມ ຫຼາຍກວ່າ 100 ຄົນແມ່ນກຳລັງຄົ້ນຄວ້າຫາທາງໃນຄວາມເປັນໄປໄດ້ ໃນການຕັ້ງພັກການເມືອງໃໝ່ຂຶ້ນ ທີ່ອຸທິດໃຫ້ກັບອຸດົມການທັງຫຼາຍ ທີ່ໄດ້ກໍ່ຕັ້ງພັກຂຶ້ນມາໃນເບື້ອງຕົ້ນ ຕໍ່ບັນດາຜູ້ສັງເກດການທີ່ຢູ່ນອກສະຫະລັດແລ້ວ ການສ້າງຕັ້ງພັກການເມືອງໃໝ່ຈາກເສດສ້ຽວນຶ່ງ ທີ່ເກີດມາຈາກຄວາມບໍ່ລົງລອຍກັນພາຍໃນພັກນັ້ນ ອາດເບິ່ງຄືວ່າເປັນເລື້ອງທຳມະຊາດຢ່າງແທ້ຈິງ ບໍ່ຄືກັນກັບສະຫະລັດ ຫຼາຍໆປະເທດທີ່ມີລະບອບປະຊາທິປະໄຕໃນທົ່ວໂລກ ດຳເນີນງານດ້ວຍຫຼາຍພັກການເມືອງ ແລະພັກການເມືອງໃໝ່ຕ່າງໆກໍສາມາດປະສົບຄວາມສຳເລັດໄດ້ໃນທັນທີ ຢູ່ໃນຝຣັ່ງ ທ່ານເອມແມນູແອລ ມາກຣົງ ໄດ້ກໍ່ຕັ້ງພັກ En Marche ໃນເດືອນເມສາ ປີ 2016 ພາຍໃນເດືອນພຶດສະພາ ປີ 2017 ທ່ານກໍໄດ້ຖືກເລືອກໃຫ້ເປັນປະທານາທິບໍດີຂອງປະເທດ ແຕ່ຢູ່ໃນສະຫະລັດ ປະຫວັດສາດຂອງພັກການເມືອງທີ “ສາມ” ຕ່າງໆນັ້ນ ທີ່ເປັນທາງເລືອກນອກເໜືອຈາກພັກຣີພັບບລີກັນ ແລະພັກເດໂມແຄຣັດ ທີ່ຄອບງຳການເມືອງຂອງປະເທດຢູ່ນີ້ ຊຶ່ງບໍ່ຄ່ອຍໄດ້ຮັບຄວາມປະທັບໃຈຫຼາຍພໍປານ ໃດ ໃນຍຸກສະໄໝໃໝ່ ພັກການເມືອງທີສາມ ກໍບໍ່ເຄີຍສາມາດເຮັດຫຍັງໄດ້ຫຼາຍຂຶ້ນກວ່າການເປັນພັກທີ່ເຮັດໃຫ້ “ເຊື່ອມເສຍ” ໃນການເລືອກຕັ້ງປະທານາທິບໍດີໂດຍການດຶງເອົາພວກມີສິດປ່ອນບັດເລືອກຕັ້ງ ຈາກນຶ່ງໃນສອງພັກການເມືອງໃຫຍ່ ແລະກໍຈະສົ່ງບັນດາສະມາຊິກພັກທີ່ມີຈຳນວນພຽງເລັກນ້ອຍນັ້ນ ໄປປະ ຈຳຢູ່ສະພາຕ່ຳແລະສະພາສູງ ຊຶ່ງໃນໄລຍະ 70 ທີ່ຜ່ານມານີ້ ກໍບໍ່ເຄີຍບັນລຸເຖິງລະດັບຂອງການມີອຳນາດທີ່ສຳຄັນເລີຍ “ປະຫວັດສາດຂອງຂະບວນການພັກການເມືອງທີສາມຢູ່ໃນສະຫະລັດ ໂດຍທົ່ວໄປແລ້ວ ກໍແມ່ນວ່າ ພວກເຂົາໃນທີ່ສຸດແລ້ວ ກໍພຽງແຕ່ຖືກເຊື່ອມຊຶມເຂົ້າພັກການເມືອງໃຫຍ່ພັກໃດພັກນຶ່ງໃນສອງພັກ” ນັ້ນແມ່ນການກ່າວຂອງທ່ານຄາຍລ໌ ຄອນດິກ ບັນນາທິການກຳກັບນຳ ເວັບໄຊ Sabato’s Crystal Ball ຢູ່ທີ່ສູນກາງດ້ານການເມືອງຂອງມະຫາວິທະຍາໄລເວີຈີເນຍ ທ່ານກ່າວຕໍ່ໄປວ່າ “ອັນນັ້ນ ຫຼືວ່າ ພວກເຂົາຈຳເປັນຕ້ອງຖືກເຮັດ ໃຫ້ໝົດປະໂຫຍດໄປຍ້ອນການປ່ຽນ ແປງຈາກພັກການເມືອງໃຫຍ່ ”